Freddy Dam (V), 2003-11-04:
Venstre har altid ment, at de offentlige udgifter ikke skal være større end højst nødvendigt, og at de administrative byrder, der pålægges borgerne, skal være så små som muligt; det gør vi stadig.
Derfor ser Venstre naturligvis med stor interesse på ethvert forslag, der kan gøre livet lettere for administrationen eller for borgerne, især hvis forslaget oven i købet sparer offentlige ressourcer.
Så fremkommer der forslag, der medfører forenklinger eller besparelser, er Venstre klar til at støtte den ændring af lovgivningen, som måtte være nødvendig. På den anden side er det ikke svært at få øje på forhold, der kan begrænse eller forhindre den gode intention. Regelsættet på arbejdsløshedsforsikringens område er både omfattende og kompliceret.
Det skal der ikke herske nogen som helst tvivl om.
Lovgivningen på dette område bærer i høj grad præg af, at man gennem mange år har skullet tilgodese et væld af forskellige interesser, og det skal man alt andet lige stadig væk.
Det vil, som også ministeren var inde på det, nok være vanskeligt at gennemføre forenklinger uden at gå nogles interesser for nær
, men det skal selvfølgelig ikke på forhånd afskære ethvert forsøg, så hvis a-kasserne eller andre kan påvise områder, hvor det vil være nyttigt at gribe ind for at forenkle, så er Venstre med på det. Imidlertid er jeg allerede her nødt til at påpege, at det ikke er ethvert forenklingstiltag, Venstre kan være med til. Der er nogle få, men vigtige forudsætninger, som er ufravigelige, og som derfor på forhånd skal ligge fast. Vi er af den opfattelse, at forenklingstiltag hverken direkte eller indirekte må belaste de offentlige kasser yderligere.
Vi værner om regeringens skattestop, og vi vil allerede af den grund ikke gå ud og bede borgerne om flere penge.
Tilsvarende kan det være vanskeligt at påvise et andet område, hvor det skulle være muligt at overføre midler fra.
F.eks. er det efter vores opfattelse ikke uden videre muligt at gennemføre ændringer på efterlønsområdet.
Det vil kræve, at efterlønsforliget åbnes, og det mener vi ikke er hensigtsmæssigt på nuværende tidspunkt, hvor forliget ikke fuldt ud er implementeret.
Vi vil heller ikke kunne støtte tiltag, der indirekte påfører statskassen udgifter eller tab af indtægter alene for at opnå forenklinger.
Man kunne som eksempel nævne lempelse
af rådighedskontrollen for lønmodtagere og helt eller delvis bortfald af G-dagene, for så vidt angår arbejdsgiverne
Det er vigtigt, at der ikke gennemføres initiativer, som forhindrer eller modarbejder regeringens overordnede projekt om at få flere i arbejde.
Vi noterer med tilfredshed, at regeringen i vidt omfang allerede har taget skridt til digitalisering og netop har fremlagt handlingsplanen »Færre regler - flere muligheder«, der er en plan for regelforenkling og administrative lettelser også på Beskæftigelsesministeriets område.
Jeg skal i den konservative ordførers fravær oplyse, at De Konservative støtter Venstres opfattelse og de begrundelser, jeg lige er fremkommet med.
Jeg vil herefter på Venstres, Dansk Folkepartis og De Konservatives vegne fremsætte følgende:
Forslag til vedtagelse
»Idet Folketinget konstaterer, at arbejdsløshedsforsikringslovgivningen er overordentlig kompliceret, opfordres regeringen til at arbejde for en enklere administration og en forenkling af regelsættet
vedrørende arbejdsløshedsforsikringen af hensyn til borgere, a-kasser og arbejdsformidlingen, bl.a. ved - at videreudvikle digitale redskaber til forenkling af administrationen af arbejdsløshedsforsikringslovgivningen, - at effektivisere og forenkle kommunikationen mellem AF og a-kasser i forbindelse med de etablerede rådighedskontrolsystemer, herunder underretningssystemerne mellem AF og a-kasser, og - at arbejdsmarkedets parter og a-kasserne opfordres til at komme med forslag til regelforenkling, der understøtter et velfungerende arbejdsmarked inden for rammerne af arbejdsmarkedsforlig, herunder aftalerne om efterløn og Flere i arbejde og uden offentlige merudgifter.
Regeringen skal give Folketinget en redegørelse om forenklingsarbejdet i begyndelsen af folketingssamlingen 2004-05.«